እንደሚታወቀው በተለይ ያለፉት 27 የወያኔ አገዛዝ ዓመታት የብዙዎቻችንን ባሕርይ ለዋውጦታል፡፡ እኔን ጨምሮ ብዙዎች ተጠራጣሪና በሥርዓቱ ተስፋቢስ እንድንሆን አድርጎናል፡፡ የምንሰማው፣ የምናየው፣ የሚደርስብን፣ የሚወራው… እንደኢትዮጵያዊነት ይቅርና እንደሰውም ለመኖር በእጅጉ ተስፋ አስቆራጭ እየሆነብን እንደምንቸገር ግልጽ ነው፡፡ በሌላ በኩል ግን በሥርዓቱ ተጠቃሚ የሆኑ ከየትኛውም የሃይማኖትም ሆነ የፖለቲካ ወይም የዘር ሐረግ ጎራ የሚመደቡ ዜጎች ቢያንስ በሥጋዊ ኑሯቸው ደልቷቸውና ተንቀባርረው የሚኖሩ ይመስላል፡፡ እነዚህ ሰዎች የነፍስያቸውና የኅሊናቸው ነገር ወደ ጎን ተቀምጦ በሀብት ላይ ሀብት በሥልጣን ላይ ሥልጣን እየደራረቡ ላይ ላዩን ደህና መስለው ሲኖሩ መታየታቸው ግልጽ ነው፤ የውስጣቸውን ግን እነሱ ብቻ ናቸው የሚያውቁት፡፡
